Rudi Völler

**Rudolf "Rudi" Völler** (; lahir 13 April 1960), merupakan seorang bekas pemain dan pengurus bola sepak Jerman. Beliau telah meraih trofi Piala Dunia sebagai pemain pada edisi 1990.

Bersama Mário Zagallo dan Franz Beckenbauer, Völler melangkah ke perlawanan akhir Piala Dunia di kala menjadi pemain (1986 dan 1990) dan sebagai pengurus (2002).

## Kerjaya kelab
Völler memulakan kerjayanya bersama kelab 1860 Hanau sebelum beliau menyertai kelab Bundesliga, Werder Bremen pada tahun 1982. Pada tahun yang sama, beliau melakukan penampilan sulungnya untuk pasukan kebangsaan Jerman Barat. Selepas menempuhi musim yang cemerlang apabila beliau dinobatkan sebagai penjaring terbanyak Bundesliga, kelab-kelab luar mula melahirkan minat terhadap penyerang tersebut. Beliau berpindah ke Roma pada tahun 1987 dan menjadi tulang belakang utama pasukan sehinggakan memperoleh nama samaran, "*er tedesco*" ("the German") dan juga  "*il tedesco volante*" ("the flying German"). Sepanjang tempohnya di Roma, beliau hanya merangkul trofi Coppa Italia pada tahun 1991 dan menjadi penjaring terbanyak kelab buat beberapa musim.

Pada tahun 1992, Roma membuat keputusan untuk menjual Völler ke Marseille apabila kelab Perancis itu mahu menempatkan pengganti tonggak utama mereka, Jean-Pierre Papin. Pada musim pertamanya di Marseille, Völler dapat menjulang trofi Liga Juara-Juara pertama dalam kariernya apabila pasukan Perancis itu menewaskan Milan pada perlawanan akhir pada tahun 1993. Seterusnya, dalam saingan domestik, Marseille didapati bersalah kerana terlibat dalam rasuah lalu ditarik balik gelaran juara liga 1993 dan terpaksa disingkirkan serta merta biarpun menamatkan musim di tempat kedua pada tahun 1994. Völler yang menjaringkan 24 gol untuk Marseille terpaksa berangkat selepas penyingkiran tidak diduga. Beliau seterusnya mengambil langkah kembali ke Jerman untuk sertai Bayer Leverkusen pada tahun 1994 sebelum menamatkan kariernya sebagai pemain pada tahun 1996.

## Kerjaya antarabangsa
Völler telah beraksi dalam 90 perlawanan antarabangsa untuk pasukan kebangsaan Jerman dan menjaringkan 47 gol. Lapan daripadanya pada aksi Piala Dunia.

Völler beraksi dalam tiga edisi Kejohanan Eropah bermula Euro 1984 apabila beliau menyumbat dua gol pada perlawanan peringkat kumpulan menentang Romania yang berkesudahan Jerman menang 2-1. Pada perlawanan seterusnya menentang Sepanyol, beliau beraksi 90 minit perlawanan namun kemenangan tidak berpihak kepada pasukan beliau selepas tewas 1-0 biarpun mengharapkan keputusan seri untuk layak ke pusingan seterusnya.

Pada saingan Piala Dunia FIFA 1986, Völler menjaringkan gol untuk pasukan Jerman Barat bagi menyamakan kedudukan 1-1 sebelum pasukannya akhirnya menang 2-1 ke atas Scotland dalam aksi peringkat kumpulan. Di samping itu, pada perlawanan separuh akhir bertemu Perancis, beliau menambah satu gol bagi memastikan pasukan Jerman Barat menempah tempat ke perlawanan akhir Piala Dunia selepas menang 2-0. Pada perlawanan akhir, beliau berjaya menyamakan kedudukan 2-2 menentang Argentina. Pada mulanya, Jerman ketinggalan 2-0 tetapi akhirnya tewas 3-2. Völler menjadi pemain ketiga yang menjaringkan gol pada perlawanan akhir Piala Dunia sebagai pemain gantian selepas Dick Nanninga pada 1978 dan Alessandro Altobelli pada tahun 1982.

Jerman Barat dipilih sebagai tuan rumah bagi acara Euro 1988 dan Völler menjaringkan dua gol ketika menentang Sepanyol. Namun, pasukan tuan rumah terpaksa berduka selepas kecundang 2-0 di tangan Belanda pada separuh akhir.

Völler merupakan sebahagian daripada pasukan Jerman yang menjuarai Piala Dunia 1990 di Itali. Beliau menjaringkan tiga gol sepanjang kejohanan termasuk satu gol ketika menang 4-1 ke atas Yugoslavia dan ketika menyumbat dua gol sewaktu membelasah Emiriah Arab Bersatu 5-1. Pada pusingan kedua menentang Belanda, Völler dan pemain Belanda, Frank Rijkaard kedua-duanya dibuang padang selepas pemain Belanda itu meludah ke arah Völler sebanyak dua kali.
Völler kembali beraksi untuk Jerman pada aksi separuh akhir dan perlawanan akhir, di mana Jerman menang 1-0 menentang Argentina.

Insiden buruk yang melanda pusingan kedua Piala Dunia antara Jerman dan Belanda bermula apabila Rijkaard dipersalahkan selepas melakukan terjahan buruk ke atas Völler. Ketika Rijkaard mengambil posisi untuk sepakan percuma Jerman, beliau meludah ke arah rambut si Völler. Völler seterusnya merungut kepada pengadil terjahan tersebut salah. Keputusannya, pasukan Jerman memperoleh sepakan percuma. Apabila sepakan diambil, Völler dengan pantas menumbuk bola itu dengan menggunakan tangannya (walaupun jika dilihat beliau menggunakan kepalanya) sebelum beliau jatuh untuk mengelak daripada berlanggar dengan penjaga gol Belanda Hans van Breukelen meskipun Völler berbuat begini untuk mendapatkan tendangan penalti. Van Breukelen berang tetapi Rijkaard pula yang dilihat lebih berang terhadap Völler dengan memulas telinga pemain Jerman itu. Seterusnya, Rijkaard dan Völler kedua-duanya dibuang padang tetapi Rijkaard sekali lagi meludah ke arah rambut si Völler sebelum mereka berdua meninggalkan padang. Rijkaard kemudian menyatakan insiden ini berlaku daripada kesalahan dirinya sendiri dan berkata: "Hari itu saya memang salah. Tidak ada langsung penghinaan antara kami. Saya sepenuhnya amat menghormati Rudi Völler. Tetapi saya mengamuk apabila saya dilayangkan kad merah. Saya berkata kepada dia (Voller) selepas perlawanan itu dan saya memohon maaf. Saya amat gembira beliau menerimanya. Saya tiada perasaan jahat terhadap dia (Voller) sekarang."

Völler dipilih ke dalam skuad Euro 1992 tetapi beliau terpaksa dihantar pulang selepas mengalami kecederaan pada perlawanan pembukaan menentang CIS.

Dalam saingan Piala Dunia 1994, Völler tidak dimasukkan ke dalam kesebelasan utama Jerman pada ketiga-tiga perlawanan peringkat kumpulan selepas bahagian serangan diisi oleh Jürgen Klinsmann dan Karl-Heinz Riedle yang telah menjaringkan lima gol sesama mereka. Namun, Völler diturunkan pada pusingan kedua menentang Belgium dan beliau menjaringkan dua gol bagi membantu pasukannya menang 3-2 dan mara ke pusingan seterusnya.

## Kerjaya pengurus

Selepas Jerman mencatat keputusan mengecewakan pada kejohanan Euro 2000 di bawah pengurus Erich Ribbeck, Persatuan Bola Sepak Jerman (DFB) melantik Völler sebagai pengurus baru walaupun beliau tidak memperoleh lesen melatih pada masa itu. Pada mulanya, beliau ingin mengendali pasukan kebangsaan hanya setahun, tetapi beliau melanjutkan kontraknya apabila calon penggantinya, Christoph Daum terlibat dalam skandal dadah. Walaupun tewas kepada England 5-1 di tempat sendiri, beliau membimbing Jerman melangkah ke perlawanan akhir Piala Dunia 2002.

Selepas Jerman tersingkir pada pusingan pertama Euro 2004, beliau secara rasminya meletak jawatan.

Selepas Völler meletak jawatan daripada ketua jurulatih pasukan kebangsaan Jerman, beliau kembali semula ke Roma pada 2004 sebagai pengurus. Beliau dilantik pada lewat bulan Ogos selepas perletakan jawatan mengejut oleh Cesare Prandelli, apabila Prandelli bertindak demikian kerana beberapa keputusan teruk dan tidak persefahaman dengan pemain-pemain terutamanya Antonio Cassano biarpun hanya sebulan Prandelli memegang jawatan itu. Völler menandatangani kontrak setahun bagi membenarkan Prandelli pulang setahun kemudian tetapi Voller meletak jawatan setelah menghadapi satu keputusan seri dan dua keputusan tewas dalam saingan liga.

Völler dinamakan menjadi pengurus sementara Bayer Leverkusen pada 16 September 2005 selepas kelab itu memecat jurulatih Klaus Augenthaler. Völler memegang jawatan itu sehingga Michael Skibbe diumumkan ketua jurulatih pada bulan Oktober. Selepas ketibaan Skibbe, Völler telah dipromosikan menjadi pengarah sukan kelab.

Völler kini masih popular di Jerman. Walaupun ketika beliau mengendali pasukan kebangsaan Jerman yang mencatatkan keputusan sederhana, Völler tidak pernah kehilangan popularitinya apabila pencapaian luar biasa yang dilakar olehnya iaitu mara ke final Piala Dunia meskipun membimbing pasukan Jerman yang terhad pada masa itu.

## Statistik kerjaya
#### Antarabangsa

### Gol antarabangsa

### Pengurus

## Pencapaian
#### Kelab
;Roma
*Coppa Italia: 1990–91

;Marseille
*Liga Juara-Juara UEFA: 1992–93

#### Antarabangsa
;Jerman
*Piala Dunia FIFA: 1990

#### Individu
*Pemain Terbaik Kejohanan Eropah bawah-21: 1982
*Penjaring Terbanyak 2. Bundesliga: 1981–82
*Penjaring Terbanyak Bundesliga: 1982–83
*Pemain Bola Sepak Terbaik Jerman: 1983
*Bintang Pasukan Kejohanan Eropah: 1984
*Penjaring Terbanyak Piala UEFA: 1990–91
*A.S. Roma Hall of Fame: 2014

## Catatan

## Pautan luar

* Rudi Völler at leverkusen.com
* Legends – Rudi Völler  German Documentary
*